Lewis Hamilton hou vol die uitstappies wat hy in die afgelope tien dae na New York en Sjanghai onderneem het, sal nie sy fokus van sy doelwit laat afwyk om sy vyfde wêreldtitel in vanjaar se Formule Een-kampioenskap te verower nie.
“Sodra ek klaar is met ’n wedren, kan ek afskakel. Ek het uiteraard ander sake waarmee ek my besig hou terwyl ek byvoorbeeld fiks bly en oefen en die laaste week was nie maklik nie,” het Hamilton Donderdag gesê.
Daar is nie ’n enkele oomblik wat ek nie daaraan dink om te jaag of nie aan die kampioenskap dink nie.
“Dit is egter nie hoe elke week vir my verloop nie, dit is net ’n besige tyd vir my met baie dinge wat aan die gang is buite die sport. Ek het die laaste twee weke baie meer gereis as wat die geval die hele jaar was.
“Ek vind dit stimulerend en ek dink mense sal sien dat my uitslae oor die laaste paar jaar dit bewys. Ek het al voorheen meer gereis as hierdie jaar. Vanjaar is eintlik die jaar wat ek die minste gereis het in die laaste vyf jaar.”
Hamilton is glad nie van plan om die naweek in Singapoer ’n verdedigende aanslag in te neem om sy voorsprong op die puntelys te beskerm nie. Hy het al drie keer op dié veeleisende straatbaan onder die helder spreiligte gewen, maar Singapoer se baan is Ferrari egter tradisioneel goedgesind.
“Daar is steeds baie punte op die spel, so die aanslag is presies dieselfde as wat dit nog die hele jaar was. Dit werk, so ons sal daarby hou vir so lank as wat ons kan.
“Ons verwag daar gaan ’n paar moeilike wedrenne wees wat voorlê. Ferrari was voor ons in die laaste paar wedrenne, so om by hulle te bly, of hulle verby te steek, gaan taai wees.” – Reuters